ABM ดีดแรง 11% ลุ้นปี 66 ยอดขายล้านตัน ดันรายได้โต 40%
ABM ดีดแรง 11% ราคาแตะ 1.98 บ. หลังผู้บริหารส่งซิกรายได้ปี 65 แตะ 2.5 พันลบ. รับผลิตภัณฑ์เชื้อเพลิงชีวมวลขยายตัวแกร่ง พร้อมลุ้นปี 66 ยอดขายสู่ระดับล้านตัน ดันรายได้โต 40%
ABM ดีดแรง 11% หลังผู้บริหารส่งซิกรายได้ปี 65 แตะ 2.5 พันลบ. พร้อมลุ้นปี 66 ยอดขายสู่ระดับล้านตัน ดันรายได้โต 40%
5 ม.ค. 2566

ผู้สื่อข่าวรายงานว่า วันนี้ (5 ม.ค.66) ราคาหุ้นบริษัท เอเชีย ไบโอแมส จำกัด (มหาชน) หรือ ABM ล่าสุด ณ เวลา 10.22 น. อยู่ที่ระดับ 1.98 บาท บวก 0.20 บาท หรือ 11.24% สูงสุดที่ระดับ 2.02 บาท ต่ำสุดที่ระดับ 1.83 บาท ด้วยมูลค่าซื้อขาย 26.32 ล้านบาท

โดยนางสาวธิญาดา เมฆพงษ์สาธร ประธานกรรมการบริหารและกรรมการผู้จัดการ ABM เปิดเผยว่า การดำเนินธุรกิจในช่วง 11 เดือนที่ผ่านมา (ม.ค.-พ.ย.65) ประสบความสำเร็จตามแผนที่วางไว้ โดยผลิตภัณฑ์เชื้อเพลงชีวมวลทั้ง 6 กลุ่ม ได้แก่ กะลาปาล์ม, เชื้อเพลิงชีวมวลอัดแท่ง, ขี้กบ, ขี้เลื่อย, ไม้สับ และไม้ยางพารา สามารถสร้างยอดขายเติบโตต่อเนื่อง เพื่อสอดรับกับกระแสโลกที่มุ่งสู่เป้าหมายการปล่อยก๊าซเรือนกระจกสุทธิเป็นศูนย์ (Net-Zero CHG Emission)
ทั้งนี้บริษัทฯ คาดว่าทั้งปี 65 จะมีรายได้เติบโตเป็นไปตามเป้าหมายที่วางไว้อยู่ที่ 2,500 ล้านบาท หรือโตขึ้นประมาณ 30%  จากปีที่ผ่านมามีรายได้อยู่ที่ จำนวน 1,900 ล้านบาท
“ภาพรวมธุรกิจในปีนี้เป็นที่น่าพอใจเมื่อเทียบกับปีที่แล้ว ผลิตภัณฑ์ของบริษัทฯ ทั้งหมดมียอดขายเติบโตขึ้น โดยเฉพาะสินค้าน้องใหม่อย่าง “ไม้สับยูคาลิปตัส” ที่ ABM ได้ผลิตและเปิดตัวจำหน่ายเป็นปีแรก โดยมียอดสั่งซื้อจากต่างชาติเข้ามายาวจนถึงสิ้นปีนี้ ซึ่งมีอัตราการส่งออกทางเรือไปแล้ว 3-4 ลำ เนื่องจากอุตสาหกรรมกระดาษในตลาดจีนมีความต้องการเป็นอย่างมาก” นางสาวธิญาดา กล่าว
ขณะที่แผนการดำเนินธุรกิจในช่วงปี 66 บริษัทตั้งเป้าหมายการขายอยู่ที่ประมาณ 1 ล้านตัน จากปัจจุบันมียอดขายอยู่ที่ 6 แสนตัน และมีรายได้ประมาณ 3,500 ล้านบาท เพิ่มขึ้น 40% จากช่วงเดียวกันของปีก่อน (YoY) พร้อมทั้งวางแผนการดำเนินธุรกิจในช่วง 3 – 5 ปี ให้มีรายได้เพิ่มขึ้นปีละ 1,000 ล้านบาท
 